晚行閣道自對溪趨小柏宿
作者：張嵲
朝代：宋

paragraphs: 高峰猶返照，絕壑已先晦。
蒼波去不窮，青崖儼相對。
山回路欲斷，溪豁雙流匯。
閣道自委蛇，林影常澹瀩。
仰空欣樹佳，佇立驚石怪。
山晚雲不驅，路暗客猶邁。
平生事幽討，興與林泉會。
何意漂泊年，得此行李內。
境勝固所便，地絕復多畏。
娟娟月初上，飂飂遠風快。
幽蟬響復咽，宿鳥驚欲墜。
望望驛尚賒，應在青烟外。